Document ID: 32012R0788

KOMMISSIONENS GENNEMFØRELSESFORORDNING (EU) Nr. 788/2012
af 31. august 2012
om et samordnet flerårigt EU-kontrolprogram for 2013, 2014 og 2015 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF, særlig artikel 28 og 29 (1), og
ud fra følgende betragtninger:
(1)
Ved Kommissionens forordning (EF) nr. 1213/2008 (2) blev der for første gang fastsat et samordnet flerårigt EF-kontrolprogram, og det omfattede årene 2009, 2010 og 2011. Programmet blev videreført ved på hinanden følgende kommissionsforordninger. Den seneste var Kommissionens forordning (EU) nr. 1274/2011 af 7. december 2011 om et samordnet flerårigt EU-kontrolprogram for 2012, 2013 og 2014 med det formål at sikre overholdelse af maksimalgrænseværdierne for pesticidrester i og på vegetabilske og animalske fødevarer og at vurdere forbrugernes eksponering for disse rester (3).
(2)
30-40 fødevarer udgør de vigtigste bestanddele af kosten i Unionen. Da brugen af pesticider undergår væsentlige forandringer i en periode på tre år, bør pesticiderne overvåges for de pågældende fødevarer over en række af treårige cykler for at gøre det muligt at vurdere forbrugernes eksponering og anvendelsen af EU-lovgivningen.
(3)
På grundlag af en binomial sandsynlighedsfordeling kan det beregnes, at undersøgelse af 642 prøver giver over 99 % sikkerhed for at opdage en prøve, der indeholder pesticidrester over bestemmelsesgrænsen, hvis mindst 1 % af produkterne indeholder restkoncentrationer over denne grænse. Indsamlingen af disse prøver bør fordeles mellem medlemsstaterne på grundlag af befolkningens størrelse, idet der skal tages mindst 12 prøver pr. produkt om året.
(4)
Af analyseresultaterne fra EU-programmet for offentlig kontrol for 2010 (4) fremgår det, at visse pesticider forekommer på landbrugsprodukter i større omfang end tidligere, hvilket tyder på, at praksis med hensyn til anvendelsen af disse pesticider har ændret sig. De pågældende pesticider bør tilføjes på listen over stoffer, der er omfattet af kontrolprogrammet, sammen med de stoffer, der var omfattet i henhold til forordning (EU) nr. 1274/2010, med henblik på at sikre, at viften af pesticider, der er omfattet af kontrolprogrammet, er repræsentativ for de pesticider, der anvendes.
(5)
For visse pesticider, især stoffer, der inkluderes i kontrolprogrammet ved nærværende forordning, og stoffer, for hvilke restkoncentrationsdefinitionen er forbundet med store vanskeligheder, bør de relevante analyser være fakultative i 2013, således at de officielle laboratorier har tid til at få valideret de metoder, der kræves for at kunne analysere de pågældende pesticider, i det omfang laboratorierne ikke allerede har gjort dette.
(6)
Hvis definitionen af et pesticids restkoncentration omfatter andre aktivstoffer, metabolitter eller nedbrydningsprodukter, forelægges der en særskilt rapport om de pågældende metabolitter.
(7)
Der er på Kommissionens websted offentliggjort en vejledning om metodevalidering og kvalitetskontrolprocedurer for analyse af pesticidrester i fødevarer og foder (»Method Validation and Quality Control Procedures for Pesticide Residue Analysis in Food and Feed«) (5). Medlemsstaterne bør på visse betingelser have tilladelse til at anvende kvalitative screeningsmetoder.
(8)
Medlemsstaterne, Kommissionen og Den Europæiske Fødevaresikkerhedsautoritet har i fællesskab fastlagt gennemførelsesforanstaltninger vedrørende indsendelse af oplysninger fra medlemsstaterne, såsom standardprøvebeskrivelsen (Standard Sample Description (SSD)) (6) om fremlæggelse af resultater af analyser af pesticidrester.
(9)
Med hensyn til prøveudtagningsprocedurerne bør Kommissionens direktiv 2002/63/EF af 11. juli 2002 om EF-metoder til prøveudtagning til officiel kontrol af pesticidrester i og på vegetabilske og animalske produkter og om ophævelse af direktiv 79/700/EØF (7), der omhandler de metoder og procedurer for prøveudtagning, som Codex Alimentarius-Kommissionen har anbefalet, finde anvendelse.
(10)
Det er også nødvendigt at vurdere, om de maksimalgrænseværdier for restkoncentrationer i babymad, der er fastsat i artikel 10 i Kommissionens direktiv 2006/141/EF af 22. december 2006 om modermælkserstatninger og tilskudsblandinger til spædbørn og småbørn (8) og i artikel 7 i Kommissionens direktiv 2006/125/EF af 5. december 2006 om forarbejdede levnedsmidler baseret på cerealier og babymad til spædbørn og småbørn (9), er overholdt, idet der udelukkende tages hensyn til de definitioner af restkoncentration, der er fastsat i forordning (EF) nr. 396/2005.
(11)
Det er endvidere nødvendigt at vurdere eventuelle aggregerede, kumulative og synergistiske virkninger af pesticiderne, når de relevante metoder foreligger. Til at begynde med bør visse organophosphater, carbamater, triazoler og pyrethroider som anført i bilag I vurderes.
(12)
Med hensyn til metoder til påvisning af en enkelt restkoncentration vil medlemsstaterne kunne opfylde deres analyseforpligtelser via aftaler med officielle laboratorier, der allerede råder over de nødvendige validerede metoder.
(13)
Medlemsstaterne bør senest den 31. august hvert år fremlægge oplysninger vedrørende det foregående kalenderår.
(14)
For at undgå uklarhed som følge af en overlapning mellem på hinanden følgende flerårige programmer bør forordning (EU) nr. 1274/2011 ophæves af hensyn til retssikkerheden. Den bør dog fortsat finde anvendelse på prøver testet i 2012.
(15)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Medlemsstaterne udtager og analyserer i 2013, 2014 og 2015 prøver for de pesticid/produktkombinationer, der er fastsat i bilag I.
Antallet af prøver af hvert produkt er angivet i bilag II.
Artikel 2
1. Det parti, der udtages prøver fra, udvælges vilkårligt.
Prøveudtagningsproceduren, herunder antallet af enheder, skal opfylde bestemmelserne i direktiv 2002/63/EF.
2. Prøverne analyseres i overensstemmelse med de definitioner af restkoncentration, der er fastsat i forordning (EF) nr. 396/2005. Hvor samme forordning ikke indeholder en udtrykkelig definition af restkoncentration for et givet pesticid, gælder restkoncentrationsdefinitionen i bilag I til nærværende forordning.
Artikel 3
1. Medlemsstaterne indberetter resultaterne af analysen af prøverne i hhv. 2013, 2014 og 2015 senest den 31. august i hhv. 2014, 2015 og 2016. Resultaterne indberettes i overensstemmelse med standardprøvebeskrivelsen (Standard Sample Description (SSD)), jf. bilag III.
2. Hvis definitionen af et pesticids restkoncentration omfatter aktivstoffer, metabolitter og/eller nedbrydnings- eller reaktionsprodukter, indberetter medlemsstaterne analyseresultaterne i overensstemmelse med den juridiske definition af pesticidets restkoncentration. Resultaterne for hver af de vigtigste isomerer eller metabolitter indberettes særskilt, i det omfang disse måles enkeltvis.
Artikel 4
Forordning (EU) nr. 1274/2011 ophæves.
Den finder dog fortsat anvendelse på prøver testet i 2012.
Artikel 5
Denne forordning træder i kraft den 1. januar 2013.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 31. august 2012.

Labels: 0
3
17
6